
Om denne boka

Humor på ramme alvor.

Strilegalskap i 50 år.

Vinskvetten, også kjent som Salhus Vinskvetten, har fått vestlendingar til å gapskratta i 50 år. Songar som «Fergebilletøren», «Gniar’n», «Dans på Grasdal» og «Rånny Bruvik» har gledd fleire generasjonar, og får framleis folk til å gaula med på kulturhus og festivalar. Åtte album har det blitt, og tallauseframsyningar med tull, tøys, galskap og alvor.

Det heile starta som ei revygruppe i industribygda Salhus nord for Bergen. I ei parodiert form er det dette bygdemiljøet som er bakgrunnen for Vinskvettens tekstunivers, karakterar og elleville historier.

50-årsjubileet skal feirast med konsertar og «reunion» i Grieghallen i Bergen i desember.


KNUT ARVID LANGELAND
OG CLAUS SELLEVOLL

Vinskvetten

To føreord

Knut Langeland:

Det starta i garderoben

Det var i garderoben på Idern, idrettsplassen i Salhus, at Salhusvinskvetten føddest og tok form. Ikkje etter ein nøye utklekt plan, men av tilfeldigheiter og samantreff. Nært av veldige skrøner, av friske kommentarar, av hemningslaust mot. Av møte mellom ulike talent og ulike sjeler.

I dampen frå dusjen fekk talent bløma, der fekk idear brynt seg, og songen ljoma mellom veggane. Karane på sjettedivisjonslaget til Norna-Salhus kunne ikkje fort nok samlast, og aldri hadde dei det travelt med å koma seg derifrå.

Eg kjenner meg privilegert som har fått høve til å vera med i denne fellesskapen. I ti formande år, for Vinskvetten og for meg, var eg ein av karane.

Det var ikkje i garderoben Vinskvetten vart foredla, men det var der råvarene fanst. Her var ein med eit grenselaust komisk talent, ein annan med særskild musikalitet, ein tredje som kunne skriva og ein fjerde og ein femte som kunne litt av alt. Saman med nokre som knapt kunne syngja. I starten var dei òg viktige nok, om ikkje anna, så til å lena seg på når scena kjendest stor.

I det som vart den feiande friske og folkekjære Vinskvetten, var det sjølvsagt berre plass til dei som hadde spisskompetanse, eller tolmod og viljestyrke til å skaffa seg det, dei som hadde musikalitet eller komisk talent eller kunne snikra ein tekst eller kunne litt av alt dette.

Vinskvetten famla lenge etter ei retning og ein identitet, men etter kvart stod eit spissa produkt fram. Eit som karikerte og forstod vestlendingen og spegla Vestlandet. Traust, enkelt, treffsikkert og truverdig, av og til på kanten til det, men stort sett utan å kryssa grensa til det plumpe og pinlege.

Vinskvetten vart eit fenomen, ein kunstnarisk fulltreffar, ja til og med ei politisk kraft, men også ein kommersiell suksess. Under seg la dei heile Vestlandet og endå litt meir.

Claus Sellevoll:

Medisin for sjølvkjensla

Den største eksportvara frå heimbygda mi Alversund var Ivar Medaas. Oskeladden og oppkomlingen frå strilalandet som klarte å målbinda publikum på Chat Noir i Oslo med hardingfele og rotekte strilamål. Og som om ikkje det var nok, skreiv han seg inn i hjarta til både bymann og stril då han tonesette diktet om fjordabåten «Oster».

Men korkje klassereisa til Oslo eller dampdunkinga til Bergen gjorde spesielt inntrykk på meg som ungdom i Alversund i slutten av 80-åra. Det var andre som skulle koma til å vekkja urstrilen i meg.

Då oljeraffineriet på Mongstad vart bygd ut i midten av 70-åra, flytta mange bergensarar ut til Nordhordland og Alversund. Bergensdialekten spreidde seg. Mange slo om til bymålet.

Det året eg skulle byrja på skulen i 1980, var det så få påmelde i nynorskklassen at leiinga på Alversund skule bestemde at alle skulle gå i bokmålsklasse. Mor mi var med og starta kampen for nynorskklasse. Ho ringde til rektor på Alversund og truga med at viss ikkje dei hadde nynorskklasse å tilby son hennar, så skulle ho klara å køyra guten til Seim.

Seim og Alversund er nabobygder, og rivaliseringa mellom bygdene var sterk nok til å kunna brukast i denne målkampen, og det vart nynorskklasse i Alversund likevel.

Men me bondetampane i A-klassen merka at me var i mindretal. Heilt til ungdomsskulen. Då fekk me lov til å ha musikk på i storefri. Ein dag høyrde me stemmene til «besteforeldra» våre over høgtalarane: «Jeg har snakt bergensk’t i alle de år, selv om det er mye som jeg ikkje forstår, men jeg er ikkje stril for da.»

Vinskvetten vart spelt på skuleplassen. Det var medisin for sjølvkjensla. Me kjende oss forsvarte, akta, respekterte. Eg hugsar kor kry eg var. Kry for at dei song og snakka som me, og at dei tok strilen og karakterane våre på «kådnæ». Med moderne humor, sjølvironi og satire.

Eg kjende på ei kraft og får nesten frysningar på ryggen når eg tenkjer på det. Kvar gong eg høyrer nettopp den eine låten, tenkjer eg på det skilsetjande frikvarteret på skuleplassen i Alversund, og at det var denne låten som gjorde meg medviten om at eg måtte «halda på målet».

Striladialekten, ofte, og med forakt, referert til som «grautmål», har til alle tider hatt låg status. Skulle ein idiot framstillast på teaterscena, til dømes på Den Nationale Scene i Bergen, ja, så var det berre å leggja på striladialekt, store grimasar og eit kraftig underbit. Det fekk garantert publikum til å gapskratta. Haldningane til strilamålet som lågstatus målføre har heldigvis endra seg med åra. Sjølv har eg, som artist og skodespelar, kunna nyta godt av arbeidet som Ivar Medaas, Jon Eikemo og Vinskvetten har lagt ned for målet vårt og kulturen vår. No ler ikkje publikum av, men med striladialekten. Vinskvetten skal ha sin del av æra for det.

Kaffi og marsipankake må til når store hendingar skal markerast. Her har karane nett bestemt seg for å setja opp jubileumsframsyning i Grieghallen. Øyvind Østerbø sprettar kaka, Arild Totland (frå venstre), Bjørn Jensen og Gunnar Låstad gler seg til å smaka. Jarle Farestveit og Gunnar Polden var ikkje til stades då biletet vart teke. FOTO: TOR HØVIK / BERGENS TIDENDE






Eit eventyr

Grieghallen 7. februar 2025. Dei har kledd seg i finstasen. Smoking og sløyfe og greier. Vinskvetten stiller til pressekonferanse. Bilete er tekne, konsertplakaten er snikra med «Vinskvetten» i gullskrift, som det høver seg ein femtiårsjubilant. Karane er strigla, nypussa, avslappa og fine, med lune smil og glimt i augo. Gråare enn før, men framleis sjarmerande og karismatiske.

«Karane». Det er omgrepet deira, aliaset deira. Slik dei omtalar seg sjølve og kvarandre. Bjørn, Gunnar, Jarle, Arild, Øyvind og Gunnar.

«Karane». Ikkje Bjørn og karane, eller Øyvind og karane, berre «Karane». Eit fint bilete på den livslange kameratskapen, på den flate strukturen, på brorskapen, samhaldet og solidariteten. Nesten som ein familie har dei blitt.

Det har vore stilt rundt Vinskvetten i månader og år. Sporadiske show her og der, sant nok, men ingen store sprell, sceneoppsetjingar eller krevjande turnear. Så stille at somme kanskje kan ha tenkt at det nok var over no. At finalen hadde gått føre seg i eit eller anna vestlandsk samfunnshus utan vidare seremoni. Godt samsvarande med slik byrjinga var.

«Karane» har nok tenkt litt i dei baner, dei også. At det kanskje kunne vera like greitt berre å trekkja seg stille attende frå rampelyset. Ikkje laga noko styr. Berre gli stille bort, som ein sky siglar i natta, utan kanondrønn og fanfare.

Men på ein solfylt februardag femti år etter at Salhusvinskvetten vart introdusert på revyen i Salhus, har medlemmene stilt til sminking og fotografering og pressekonferanse. NRK har fått sitt. Eit grundig arbeid er blitt gjort for å kringkasta det som kanskje blir Vinskvetten sitt aller siste sprell. Femtiårsjubileumskonserten. Det er femti år sidan jyplingane stilte til kulturdugnad for bygda og idrettslaget i Salhushallen i 1975.

Klokka 10, presis, blir billettane lagde ut for sal. Éi framsyning fredag 5. desember 2025, klokka 18.00. «Karane» er spente på publikumsresponsen.

«Karane» trur dei er førebudde, men trur ikkje det dei ser. Billettane blir rivne bort. Sete for sete, rad for rad.

Nesten førti år tidlegare, i 1988, traska dei same karane i to dagar heile vegen frå Salhus og til nettopp Grieghallen i eit muntert forsøk på å skaffa merksemd om dei skilsetjande nyhenda: deira aller første plateutgjeving.

Den gong dukka det opp tre journalistar. Ein fjerde, BTs legendariske kulturjournalist Asbjørn Kristoffersen, måtte følgjet frå Salhus sjølv oppsøkja på kontoret hans inne på BT-huset i Nygårdsgaten for å få han til å skriva om hendinga.

Sidan har dette splintafølgjet hugteke Vestlandet. I februar 2025 tek det knappe fem timar, så er ein full Grieghall utseld. Ei ny framsyning blir annonsert og lagd ut for sal. Innan neste morgon er også den utseld. To nye framsyningar, fredagen i den påfølgjande veka, blir lagde ut. På få dagar er også desse fullbooka, slik at det blir rigga til framsyningar også i januar 2026.

Sju fulle Grieghallar, 11 500 billettar blir selde. Sju og ein kvart million i omsetnad. Sånn cirka. Minus 1736 kroner i annonsering.

Vinskvetten, som altså knapt har gjeve livsteikn frå seg på lange tider, har framleis tiltrekkingskraft og appell. «Karane» slit med å forstå det. Jau då, visst har dei selt billettar før. Fylt Salhushallen og andre hallar rundt omkring på strilalandet. Hundvin og Nautnes og Fammestad og Hordabø. Ja, endåtil Logen og Rick’s i tjukkaste Bergen ved fleire høve. Men Grieghallen? Sjølvaste Grieghallen, Harmoniens heim, finkulturens storstove?

«Karane» hadde vore skeptiske då forslaget om Grieghallen kom. No er dei lettare sjokkerte, men også takksame.

– Inderlegheit, det må vera ei inderlegheit for oss der ute, meiner karane.

Vinskvetten har vore tru mot si eiga historie. Tru mot bygda, tru mot oppveksten og dialekten. Tru mot si eiga nyfikne på verda. Tru mot nøysemda. Tru mot sitt prosjekt: Å få folk til å le.

Vinskvetten har takla sin eigen suksess, ikkje med bransjetypisk arroganse eller overmot, men med smålåten sjenanse. Vinskvetten sine forteljingar har treft vanlege folk, fordi Vinskvetten representerer vanlege folk, ikkje av og til og innimellom, men over tid, og slik har det seg at det eineståande fantastiske har skjedd: at barneborna har sprunge om kapp med besteforeldra sine for å kjøpa billettar til jubileumsframsyninga i Grieghallen.

– Nei, han har vore eit eventyr, heile Vinskvetten, seier Bjørn Jensen.

Bla vidare for heile eventyret!

Ei tidleg utgåve av Salhusvinskvetten. Biletet er teke i samband med revyen Rakaved i november 1977. Frå venstre: Gunnar Låstad, Steinar Toft, Jarle Farestveit, Knut Langeland, Bjørn Jensen, Bjørn Ivar Rusten, Terje Mjølkeråen og Karl Atle Knapskog. FOTO: HELGE SUNDE

